“โสภณ”เรียกร้องการบินไทยสามัคคีกัน
โพสต์ทูเดย์ -&#8220;โสภณ&#8221;เรียกร้องการบินไทยสามัคคีกัน ระบุเหตุการณ์ขนกระเป๋าน้ำหนักเกิน ไม่ถือเป็นความขัดแย้ง หากชี้แจงอย่างตรงไปตรงมาน่าจะเข้าใจกันได้
11 ธ.ค. 2552

โพสต์ทูเดย์ -“โสภณ”เรียกร้องการบินไทยสามัคคีกัน ระบุเหตุการณ์ขนกระเป๋าน้ำหนักเกิน ไม่ถือเป็นความขัดแย้ง หากชี้แจงอย่างตรงไปตรงมาน่าจะเข้าใจกันได้ 
   นายโสภณ  ซารัมย์ รมว.คมนาคม กล่าวถึงปัญหาผู้บริหารการบินไทยขนกระเป๋าสัมภาระผ่านช่องทางไม่เสียภาษีจำนวนมาก ว่า  เรื่องนี้ตนต้องการเรียกร้องให้การบินไทยมีความสามัคคีโดยในระดับผู้บริหารจะต้องมีความสามัคคีกันก่อน พร้อมยืนยันว่าเรื่องที่เกิดขึ้นครั้งนี้ไม่ถือว่าเป็นความขัดแย้ง หากมีการชี้แจงอย่างตรงไปตรงมา คาดว่าน่าจะเข้าใจกันได้ อย่างไรก็ตาม เรื่องที่เกิดขึ้นนั้น ตนถือว่ายังไม่เป็นอุปสรรคในการทำงาน แต่หากเป็นอุปสรรคในอนาคต ต่อไปฝ่ายที่กระทำผิดจะต้องพิจารณาตนเอง
   ขณะนี้ยังไม่ได้รับรายงานจากนายปิยสวัสดิ์ อัมระนันทน์ กรรมการผู้อำนวยการใหญ่ บริษัท การบินไทย ซึ่งตนไม่ได้กำหนดระยะเวลา แต่เป็นหน้าที่ที่จะต้องมารายงานข้อเท็จจริง  อย่างไรก็ตาม ได้สั่งให้มีการตรวจสอบข้อเท็จจริงเพื่อให้เกิดความเป็นธรรมแก่ทุกฝาย และการชี้แจงข้อมูลดังกล่าวจะต้องมีการชี้แจงทั้งสองฝ่ายคือ ฝ่ายผู้ถูกกล่าวหา และฝ่ายที่มีหน้าที่รับผิดชอบ 
    นายโสภณ กล่าวว่า ตนเห็นว่าสังคมการบินไทยเปราะบาง เมื่อเกิดเหตุการณ์ดังกล่าวขึ้นก็ไม่อยากให้เรื่องนี้ทำให้องค์กรเกิดความขัดแย้ง ซึ่งจะทำให้ภาพลักษณ์ของการบินไทยเสียหาย ก่อนหน้านี้ ได้ให้นโยบายไปแล้วว่า ผู้บริหารจะต้องทำตัวเป็นแบบอย่างที่ดี ส่วนกระแสข่าวที่ออกมาว่า มีการเมืองทั้งภายในและนอกองค์กรแทรกแซง มีการแข่งขันช่วงชิงอำนาจในการดูแลการบินไทยระหว่างกระทรวงคมนาคมและกระทรวงการคลังนั้น นายโสภณ กล่าวว่า ตนไม่ได้แข่งขันหรือแย่งชิงการบินไทยกับกระทรวงการคลัง ใครจะว่าอย่างไรก็ตาม ตนขอยืนยันว่า ตนและนายกรณ์ จาติกวณิช รมว.กระทรวงคลัง ยังทำงานร่วมกันและรับรู้ข้อมูลในส่วนของการบินไทยเหมือนกัน              
   ส่วนที่การบินไทยฟ้องร้องทางแพ่งกับกลุ่มพันธมิตรประชาชนเพื่อประชาธิปไตยที่ปิดสนามบินและส่งผลกระทบต่อรายได้ในช่วงที่ผ่านมานั้น  นายโสภณ กล่าวว่า  เป็นการดำเนินการที่ถูกต้อง เนื่องจากการชุมนุมดังกล่าวก่อให้เกิดความเสียหาย  หากฝ่ายบริหารการบินไทยละเว้นอาจจะถูกอีกฝ่ายมองว่าละเว้นการปฏิบัติหน้าที่  ซึ่งต้องดูให้เกิดความเป็นธรรมกับทุกฝ่ายและปฏิบัติตามกฎหมายอย่างเคร่งครัด